Maimane wil wetgewer weer laat saamroepMmusi Maimane, leier van die DA. Foto: DA/Twitter DA-leier Mmusi Maimane het Maandag gesê hy het aan die speaker van die parlement geskryf om te versoek dat die wetgewer byeengeroep word om ŉ ad hoc-komitee op die been te bring om die land se elektrisiteitskrisis te ondersoek. Maimane het gesê die komitee moet bestaan uit portefeuljekomitees van energie, openbare ondernemings en handel en nywerheid en die relevante ministers en beamptes moet opgeroep word om voor die komitee te kom verduidelik hoe die kragkrisis gebeur het en watter stappe gedoen is om dit te voorkom. Maimane sê die komitee moet ook maatreëls oorweeg om die potensiële ineenstorting van die nasionale energienetwerk te voorkom en moet dié maatreëls aan die nasionale vergadering voorlê. Die DA-leier het bygevoeg die wetgewer moet ook onmiddellik die voorgestelde wetgewing oor ŉ onafhanklike stelsel- en markoperateur (Ismo) goedkeur om die verdeling van Eskom in aparte opwekking- en voorraad-entiteite te bespoedig om elektrisiteit goedkoper te maak en beskikbaarheid te verseker. Maimane se brief aan speaker Baleka Mbete versoek “dringende en noodsaaklike wysigings aan bestaande wetgewing en regulasies om die moontlike dreigende ineenstorting van die nasionale energienetwerk te voorkom en die bedreiging wat dit vir die nasionale ekonomie inhou”. Maroela Media het vroeër berig Eskom het laat gisteraand gesê hy verwag nie dat enige beurtkrag dié week toegepas sal word nie aangesien kragstasieopwekking oor die afgelope paar dae verbeter en diesel- en waterreserwes aangevul is. Daar was ook vermeerderde opwekking tot 850 MW van die Cahora Bassa- hidroëlektriese skema in Mosambiek wat die kragnetwerk ŉ verdere hupstoot gegee het. Maimane meen egter Suid-Afrika staan op die rand van die afgrond “waarvan ons dalk nooit kan herstel nie”. “Suid-Afrikaners word elke oggend wakker sonder om te weet of die ligte gaan aanbly, hospitaalbestuurders is ewig angstig oor die moontlikheid van ŉ kragonderbreking tydens operasies, en klein besighede wat al klaar sukkel om te oorleef is onder erge druk. Net omdat die ligte op kort termyn aanbly, beteken nie die probleme is opgelos nie.” Maimane het die regering daarvan beskuldig dat hy nie ŉ duidelike plan het om die kragkrisis te hanteer nie. “Van die president tot by die minister van openbare ondernemings tot by Eskom – daar is geen plan en geen politieke wil om onmiddellik op te tree om die land uit hierdie ANC-geskepte krisis te kry nie. Dit lyk asof dit maar net sake soos gewoonlik vir die nasionale regering is.” Hy het gesê die DA sal landsburgers Vrydag mobiliseer om te eis dat die energiekrisis opgelos word. “Die boodskap is duidelik: daar is ŉ plan om hierdie krisis uit te sorteer en ons moet daardie plan nou toepas. Ons sal mobiliseer om ŉ beroep op die ANC-regering te doen om nou die aksie te neem wat nodig is om hierdie nasionale krisis op te los.”